For hvis udfaldet af den urafstemning, som de cirka 1000 medlemmer af Socialdemokratiet i Aalborg har deltaget i, falder ud til fordel for Flemming Møller Mortensen (S), så bliver det først onsdag, at aalborgenserne ved, hvem der er deres nye borgmester. Det fortæller formand for Socialdemokratiet i Aalborg, Ulla Astman. - Det skal man ikke forvente før dagen efter valget. Uanset udfaldet, tror jeg, vi alle sammen lige skal have lov at fordøje resultatet. Så det tager vi på et gruppemøde dagen efter. For hvis folketingsmedlem Flemming Møller Mortensen vinder urafstemningen, skal der findes en stedfortræder, inden han kan blive valgt ind i Aalborg Byråd ved næste kommunalvalg i 2025. Og så skal Socialdemokraterne i øvrigt også genvinde borgmesterposten for, at den tidligere udviklingsminister overhovedet kan nå at få kæden om halsen. Bliver det modkandidaten Lasse Frimand Jensen, der vinder urafstemningen, ved aalborgenserne tirsdag, hvem de skal kalde borgmester frem mod 2025. Brevstemmer ikke talt endnu Det er klokken 19 tirsdag aften, at Ulla Astman i Vejgaard Hallen i Aalborg kan løfte sløret for vinderen af urafstemningen. Inden da har socialdemokraterne bag lukkede døre talt stemmer op. - En times tid før mødes valg- og kandidatledelsen, og så skal vi tælle de fysiske stemmer op og lægge dem sammen med de elektroniske, og så har vi afgørelsen. Langt de fleste medlemmer har stemt elektronisk, fortæller Ulla Astman. - Men vi har en 100 stykker, som er fritaget for digital post, og som derfor har brevstemt.

Referat:
Tirsdag aften får aalborgenserne - måske - en ny borgmester.